दासान्दै आसामाव खना-खनला आयेन बेरेखायै जौनि गलाफोरा बांनो हमबोदों होननानै खायसे सुबुंफोरनि अजद खोनानो मोनसै। बे आयेन बेरेखा जौनि गलाफोरा जाखांफुनाय लाइमोनफोरनि थाखाय बोरना साव ? मानोना आसामनि मोनसे गाज्रि फलांगियानो जाबाय आयेन बेरेखायै फाननाय जौनि फालांगि। आयेन बेरेखायै जौनि फालांगिया आसामनि खना-खनला एरैबादि रोदा सुबायदि बेखौ थाब गैया खालामनाया गोरलै नङा। बे फालांगिखौ लानानै खायसे सुबुंफोरा जोबोर मुलाम्फा गोनां फालांगि होननानै साननाय नुनो मोनो। मानोना गोरलैयै रां खामायनो हानाय फालांगियानो जाबाय आयेन बेरेखायै फाननाय जौनि फालांगि। मिथिनाय बादिब्ला खायसे गलाफोराव सिरि-सिरि गुबुन मुवा-बेसादफोर फाननायजों लोगोसे आयेन बेरेखायै जौनि फालांगि खालामो। गोबां मोजां लाइमोनफोरा जौ लोंनानैनो जिउखौ फोजोबनानै लानायनि बिदिन्थिबो दं। समाजाव जाबाय थानाय खायसे गाज्रि खामानिफोरा बे जौ लोंनायनिफ्रायनो जादों होननानै सुबुंफोरखौ बुंनाय खोनानो मोनो। जौ लोंनानैनो हायै खामानिखौ हानाय जायो। जौ फेनायनि थाखाय लाइमोनफोरा मावनाङै खामानिखौबो मावनाय नुनो मोनो। खायसे लाइमोनफोरा बायजोयाव जौ लोंनानै फैना नखराव दुम-दाखाल खालाम फैनायनि थाखाय माखासे गोजोन नखरखौ बायनाय नुनो मोनो। गामिनि आबादारिफोरा जौ गरफा लोंनानै गोबां आबादनि खामानि मावनाय नुनो मोनो। नाथाय लाइमोनफोरा जौ लोंनानै नखरनि एबा समाजनि मा खामानि मावो ? मिथिनाय बादिब्ला बृटिसा भारत हादरखौ खुंनाय समाव आसामनि सुबुंफोरनो “कानि” जाहोनानै फेहोना दोनोमोन । बि कानि जायगायाव दा जौआ जायगा लाबाय नामा ? बाराद्राय जौ लोंनाया नखरखौ जोबस्रां होयो। जौ लोंब्ला गोजौ जायो। आरो बे जौनायनिफ्राय ओंखारनो रोङाबानो जोबस्रांनायनि लामायाव आगान होयो। अब्ला जौ लोंनाया मोजां जाखोना गाज्रि जाखो ? ओरैनो जौ लोंबाय थायोब्ला खामानि मावनाया थालाङो। बाराद्राय जौ लोंनायनि थाखाय खामानिफोराव गोसो जया जादों आसाम हादरसानि गोबां सुबुंफोरा । दासान्दै गोबां लाइमोनफोरा खामानि मावनो गारनानै जथाबनानै जौ लोंनो मोजां मोनग्रा जादों। खायसे लाइमोनफोरा जौ फेनानै मथर सायकेल सालायनायनि थाखाय अबथिरा जिउ खोमानो गोनां जादों। जौ हमग्रा बिफान आरो आसाम पुलिसा सम-सम बे आयेन बेरेखा जौ फाननायनि हेंथायै अपारेसन खालामोब्लाबो रांजों बायजानानै जौ फालांगिरिखौ जेबो खालामा होननानै अजद दं। गोबां जायगायाव जौ हमग्रा बिफान आरो आसाम पुलिसनि मोखाङावनो सोलिबाय थायो आयेन बेरेखा जौ फाननायनि फालांगि। दानफायाव मोनसे गिदिर थफ्लानि सोलाय सोलिनो होदों आयेन बेरेखा जौनि फालांगिखौ। दा सोलायनायनि स्ल’गान होग्रा बिजेपि दैदेननाय हादरसा सोरखारा बेनि सायाव माबा राहा लानाया गोनांथि जानानै फैदों। आयेन बेरेखा जौनि फालांगि खालामग्रा खायसे फालांगिरिफोरखौ हमनानै जेलाव हरोब्ला एसे खमायनो हागौखौ साननो हायो। बिदिनो आयेन बेरेखा जौनि फालांगि खालामनायखौ दानो होबथायाब्ला इयुनाव बेनो मोनसे गेदेर जेंना जाहैनाया बारा गिदिर बाथ्रा नङा । बे बेलायाव ओनसोलनि सुबुंफोरा सांग्रांथि जायाब्ला बे जौनि फालांगिखौ माब्लाबाबो फोजोबनो हायैया रोखा। गावनि ओनसोलखौ गावनो फोसाबनानै लानायनि सुबिदाखौ गावनो खालामनानै लायाबा रावबो गोजाननि सुबुंफोरा फोसाबनानै होफैया।